PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FH/3/1/088	Bratislava 28. júla 2006	

	Protimonopolný úrad Slovenskej republiky, odbor koncentrácií v správnom konaní vedenom pod č. SK 0047/OK/2006 začatom dňa 12.06.2006 na základe oznámenia koncentrácie podnikateľom VEOLIA VODA, S.A. so sídlom 52 R D´Anjou, 75008 Paríž, Francúzska republika prostredníctvom JUDr. Antona Nováka, advokáta Nitschneider & Novák s.r.o., advokátska kancelária so sídlom Ľubľanská 1, 831 02 Bratislava vo veci koncentrácie podnikateľov VEOLIA VODA, S.A. so sídlom 52 R D´Anjou, 75008 Paríž, Francúzska republika a Stredoslovenská vodárenská prevádzková spoločnosť, a.s. so sídlom Partizánska cesta 5, 974 01 Banská Bystrica, IČO: 36 644 030 

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní nepriamej kontroly podnikateľom VEOLIA VODA, S.A. so sídlom 52 R D´Anjou, 75008 Paríž, Francúzska republika nad podnikom podnikateľa Stredoslovenská vodárenská prevádzková spoločnosť, a.s. so sídlom Partizánska cesta 5, 974 01 Banská Bystrica, IČO: 36 644 030 prostredníctvom podnikateľa Prvá vodárenská, a.s. so sídlom Sládkovičova 7, 811 06 Bratislava, IČO: 35 960 124, na základe Zmluvy o odplatnom prevode cenných papierov uzatvorenej dňa 03.05.2006 medzi Stredoslovenskou vodárenskou spoločnosťou , a.s. so sídlom Partizánska cesta 5, 974 00 Banská Bystrica,          IČO: 36 056 006 ako predávajúcim a Prvou vodárenskou, a.s. so sídlom Sládkovičova 7, 811 06 Bratislava, IČO: 35 960 124 ako kupujúcim.

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 12.06.2006 listom zaevidovaným pod č. 2855/2006 doručené oznámenie koncentrácie podľa § 10 ods. 9 zákona    č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosti VEOLIA VODA, S.A. so sídlom 52 D´Anjou, 75008 Paríž, Francúzska republika (ďalej len „Veolia“) prostredníctvom JUDr. Antona Nováka, advokáta Nitschneider & Novák s.r.o., advokátska kancelária so sídlom Ľubľanská 1, 831 02 Bratislava (ďalej len „právny zástupca“), ktorá spočíva v získaní nepriamej výlučnej kontroly spoločnosti Veolia: 
-	nad podnikom spoločnosti Stredoslovenská vodárenská prevádzková spoločnosť, a.s. so sídlom Partizánska cesta 5, 974 01 Banská Bystrica,    IČO: 36 644 030 (ďalej len „SVPS“) prostredníctvom spoločnosti Prvá vodárenská, a.s. so sídlom Sládkovičova 7, 811 06 Bratislava,                    IČO: 35 960 124 (ďalej len „Prvá vodárenská“), na základe Zmluvy o odplatnom prevode cenných papierov uzatvorenej dňa 03.05.2006 medzi Stredoslovenskou vodárenskou spoločnosťou, a.s. so sídlom Partizánska cesta 5, 974 00 Bratislava, IČO: 36 056 006 (ďalej len „SVS“) ako predávajúcim a spoločnosťou Prvá vodárenská ako kupujúcim (ďalej len „Zmluva“),
-	nad časťou podniku spoločnosti SVS prostredníctvom SVPS, na základe Zmluvy o nájme vodárenskej a kanalizačnej infraštruktúry a o prevádzkovaní a poskytovaní služieb súvisiacich s nájmom a prevádzkou vodárenskej a kanalizačnej infraštruktúry uzatvorenej dňa 15.01.2006 medzi SVS ako prenajímateľom a SVPS ako nájomcom (ďalej len „Zmluva o nájme“).

Na základe predmetného oznámenia koncentrácie úrad listom                        č. 2971/PMÚ SR/2006 zo dňa 22.06.2006 informoval spoločnosť Veolia prostredníctvom právneho zástupcu, že sa dňa 12.06.2006 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vedené pod č. SK 0047/OK/2006.

	Vyššie uvedeným listom úrad vyzval spoločnosť Veolia na doplnenie oznámenia koncentrácie, nakoľko podľa § 10 ods. 12 zákona a vyhlášky                    č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) bolo oznámenie neúplné.

	Dňa 14.07.2006 bolo úradu doručené doplnenie oznámenia koncentrácie zaevidované úradom pod č. 3199/2006, ktorého obsahom boli  požadované podklady a informácie. 
	V predmetnom oznámení spoločnosť Veolia prostredníctvom právneho zástupcu upravila údaj o forme koncentrácie a to tak, že predmetná koncentrácia spočíva v získaní nepriamej výlučnej kontroly spoločnosti Veolia nad podnikom spoločnosti SVPS prostredníctvom spoločnosti Prvá vodárenská, na základe Zmluvy.

	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 18.07.2006.

	Nakoľko sa oznámenie koncentrácie spoločnosti Veolia doručením listu           č. 3247/2006 zo dňa 19.07.2006 stalo podľa § 10 ods. 12 zákona a vyhlášky úplným, tak podľa § 11 zákona začala dňa 20.07.2006 plynúť lehota 60 pracovných dní na vydanie rozhodnutia o koncentrácii, o čom úrad listom č. 3273/PMÚ SR/2006 zo dňa 24.07.2006 informoval spoločnosť Veolia prostredníctvom právneho zástupcu.

	Na základe podkladov a informácii, ktoré boli úradu predložené v predmetnom správnom konaní vyplývajú nasledovné skutočnosti.

Forma koncentrácie
	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 zákona kontrola podľa § 9 ods. 1 zákona je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Zo Zmluvy, ktorá bola podpísaná dňa 03.05.2006 vyplýva, že spoločnosť Veolia získa na základe dvoch krokov, 100%-ný balík akcií spoločnosti SVPS.  Prvým krokom je prevod určitého počtu akcií spoločnosti SVPS do 15 pracovných dní odo dňa splnenia všetkých odkladacích podmienok. K prevodu zvyšných akcií dôjde na základe písomnej výzvy predávajúceho na prevod zvyšných akcií doručenej kupujúcemu. Analýzou Zmluvy a stanov spoločnosti SVPS úrad dospel k záveru, že spoločnosť Veolia na základe prvého prevodu balíka akcií získa nad spoločnosťou SVPS prostredníctvom spoločnosti Prvá vodárenská výlučnú nepriamu kontrolu. Na základe tohto prvého prevodu spoločnosť Veolia získa také množstvo akcií spoločnosti SVPS, ktoré jej umožní vykonávať rozhodujúci vplyv na zloženie, hlasovanie a rozhodovanie orgánov spoločnosti SVPS.

	Úrad v rozhodnutí uvádza len konečnú výšku nadobudnutých akcií spoločnosti SVPS. Počet akcií, ktoré spoločnosť Veolia nadobudne prvým prevodom a druhým prevodom, úrad neuvádza v rozhodnutí, nakoľko tento údaj bol účastníkom koncentrácie označený za predmet obchodného tajomstva a je súčasťou spisového materiálu. 

	Vzhľadom na vyššie uvedené úrad zistil, že na základe predmetnej Zmluvy vznikla koncentrácia podnikateľov Veolia a SVPS podľa § 9 ods. 1 písm. b) v spojení s § 9 ods. 4 písm. b) zákona.

Účastníci konania a koncentrácie

	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť Veolia. Účastníkmi posudzovanej koncentrácie je spoločnosť Veolia, ako spoločnosť, ktorá získava kontrolu nad spoločnosťou SVPS, ako aj spoločnosť SVPS, nad ktorou je kontrola získaná.

	Podľa § 2 ods. 1 písm. a) zákona sa zákon vzťahuje na podnikateľov. Podľa    § 3 ods. 2 podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť Veolia je akciovou spoločnosťou, ktorá bola do registratúry Obchodného súdu v Paríži zapísaná dňa 19.12.2000. Predmetom činnosti spoločnosti Veolia sú podľa výpisu z obchodného registra všetky investície do hnuteľného a nehnuteľného majetku.
	Spoločnosť Veolia je členom nadnárodnej skupiny Veolia Environnement a je kontrolovaná spoločnosťou Veolia Eau – Compagnie Generale des Eaux.
	Spoločnosť Veolia kontroluje viacero spoločností pôsobiacich v zahraničí, ktoré prevádzkujú verejné vodovody a verejné kanalizácie. Na území Slovenskej republiky spoločnosť Veolia kontroluje spoločnosti Prvá vodárenská; VEOLIA VODA SLOVENSKÁ REPUBLIKA, s.r.o. so sídlom Sládkovičova 7, 811 06 Bratislava,     IČO: 36 196 371 (ďalej len „Veolia Voda SR“); Prvá prevádzková, a.s. so sídlom Sládkovičova 7, 811 06 Bratislava, IČO: 35 895 667 (ďalej len „Prvá prevádzková“) a SLOVEO a.s. so sídlom Kutlíkova 17, 851 02 Bratislava, IČO: 35 926 163 (ďalej len „Sloveo“).

	Spoločnosť Prvá vodárenská bola založená zakladateľskou zmluvou spísanou dňa 07.09.2005 a do obchodného registra bola zapísaná dňa 21.10.2005 v oddieli: Sa, vložka číslo: 3717/B. Predmetom podnikania spoločnosti Prvá vodárenská je podľa výpisu z obchodného registra napríklad kúpa tovaru na účely jeho predaja konečnému spotrebiteľovi (maloobchod); kúpa tovaru na účely jeho predaja iným prevádzkovateľom živnosti (veľkoobchod).
	Ako je uvedené vyššie, práve prostredníctvom Prvej vodárenskej spoločnosť Veolia nadobudne nepriamu výlučnú kontrolu nad podnikom spoločnosti SVPS.

	Spoločnosť Veolia Voda SR bola založená spoločenskou zmluvou zo dňa 11.02.2000 a do obchodného registra bola zapísaná dňa 18.02.2000 v oddieli: Sro, vložka číslo: 21834/B. Predmetom podnikania spoločnosti Veolia Voda SR je podľa výpisu z obchodného registra napríklad výroba a rozvod vody a odvádzanie odpadových vôd.

	Spoločnosť Prvá prevádzková bola založená zakladateľskou zmluvou zo dňa 19.07.2004 a do obchodného registra bola zapísaná dňa 05.08.2004 v oddieli: Sa, vložka číslo: 3389/B. Predmetom podnikania spoločnosti Prvá prevádzková je podľa výpisu z obchodného registra napríklad kúpa tovaru na účely jeho predaja konečnému spotrebiteľovi (maloobchod) v rozsahu voľnej živnosti; kúpa tovaru na účely jeho predaja iným prevádzkovateľom živnosti (veľkoobchod) v rozsahu voľnej živnosti.

	Spoločnosť Sloveo bola založená zakladateľskou zmluvou zo dňa 21.02.2005 a do obchodného registra bola zapísaná dňa 17.03.2005 v oddieli: Sa, vložka číslo: 3545/B. Predmetom podnikania spoločnosti Sloveo je podľa výpisu z obchodného registra napríklad kúpa tovaru na účely jeho predaja konečnému spotrebiteľovi (maloobchod) v rozsahu voľnej živnosti; kúpa tovaru na účely jeho predaja iným prevádzkovateľom živnosti (veľkoobchod) v rozsahu voľnej živnosti; prevádzkovanie neverejných vodovodov a prevádzkovanie neverejných kanalizácií; čistenie a údržba cestných komunikácií vrátane zimnej údržby a údržba voľných priestranstiev.
 
	Na základe vyššie uvedeného úrad dospel k záveru, že spoločnosť Veolia je podnikateľom podľa § 3 ods. 2 zákona, a teda zákon sa na podnikateľa Veolia podľa § 2 ods. 1 písm. a) zákona vzťahuje.

	Spoločnosť SVPS je akciovou spoločnosťou, ktorá bola založená zakladateľskou listinou zo dňa 09.11.2005 a do obchodného registra bola zapísaná dňa 01.01.2006 v oddieli: Sa, vložka číslo: 840/S. Predmetom podnikania spoločnosti SVPS je podľa výpisu z obchodného registra prevádzkovanie verejných vodovodov I. až III. kategórie; prevádzkovanie verejných kanalizácií I. až III. kategórie; poradenská, technická a odborná pomoc v oblasti výroby, úpravy, dodávky pitnej a úžitkovej vody, prevádzky vodovodov, kanalizácií a čistiarní odpadových vôd; čistenie vodovodných a kanalizačných potrubí; vykonávanie prehliadok kanalizačných systémov prístrojovou technikou; vyhľadávanie skrytých únikov vôd korelačnou a elektroakustickou technikou; vytyčovanie vodovodnej a kanalizačnej siete a armatúr a určovanie styčných miest pre napojenie prístrojovej techniky; meranie množstva odpadových vôd na merných objektoch a kanalizáciách s určením okamžitého alebo kumulatívneho prietoku prístrojovou technikou; fyzikálno-chemické, rádiologické, mikrobiologické a hydrobiologické rozbory pitnej, úžitkovej a odpadovej vody, vrátane technologických rozborov vôd; vykonávanie skúšok vodotesnosti vodohospodárskych objektov a zariadení; podnikanie v oblasti s iným ako nebezpečným odpadom; vykonávanie technických prehliadok potrubí; kúpa tovaru na účely jeho predaja iným prevádzkovateľom živnosti(veľkoobchod) v rozsahu voľných živností; kúpa tovaru na účely jeho predaja konečnému spotrebiteľovi (maloobchod) v rozsahu voľných živností; sprostredkovateľská činnosť v oblasti obchodu a služieb v rozsahu voľnej živnosti; prenájom strojov, prístrojov a zariadení; projektovanie, riešenie a vyhodnocovanie geologických úloh hydrogeologického prieskumu, inžiniersko-geologického prieskumu a geologického prieskumu životného prostredia.
	Spoločnosť SVPS je kontrolovaná spoločnosťou SVS. Akcionármi spoločnosti SVS sú mestá, obce a dočasne Fond národného majetku Slovenskej republiky, pričom ani jeden z akcionárov, či skupina akcionárov nevykonáva nad spoločnosťou SVS kontrolu.
	Spoločnosť SVPS nekontroluje žiadneho podnikateľa. 
	Spoločnosti SVS a SVPS uzatvorili dňa 15.01.2006 dlhodobú Zmluvu o nájme, na základe ktorej spoločnosť SVS ako vlastník, prenecháva spoločnosti SVPS ako prevádzkovateľovi do nájmu infraštruktúru, aby ju za odplatu užívala, prevádzkovala a brala z nej úžitky. Infraštruktúrou sa rozumie súbor vecí nevyhnutných pre poskytovanie služieb spojených so zásobovaním pitnou vodou a poskytovania služieb spojených s nakladaním s odpadovou vodou, vrátane pozemkov, budov, strojov a zariadení charakteru vodárenských zariadení, vodovodov, kanalizácií a čistiarní odpadových vôd a inej infranštruktúry alebo zariadení, ktorých vlastníkom je spoločnosť SVS.

	Na základe vyššie uvedeného úrad dospel k záveru, že spoločnosť SVPS je podnikateľom podľa § 3 ods. 2 zákona, a teda zákon sa na podnikateľa SVPS podľa § 2 ods. 1 písm. a) zákona vzťahuje.	

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo 
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk  za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo 
4.	má právo riadiť jeho podnik,
c)	podnikateľov, ktorí majú práva uvedené v písm. b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzatvorená dňa 03.05.2006, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2005, ale nakoľko podnikateľ Veolia bol schopný zatiaľ relevantne podložiť obrat dosiahnutý len za rok 2004, úrad pri podnikateľovi Veolia vychádzal z údajov dosiahnutých za tento rok.

	Nakoľko podnikateľ Veolia nedosiahol v Slovenskej republike žiaden obrat a jeho celosvetový celkový obrat dosiahol výšku 957 225,34 miliónov Sk a podnikateľ SVPS dosiahol v Slovenskej republike obrat vo výške 1 328 519 000 Sk a jeho celosvetový celkový obrat bol v tej istej výške, úrad dospel k záveru, že predmetná koncentrácia podlieha kontrole úradu podľa  § 10 ods. 1 písm. b) zákona. 
	 
Podľa § 10 ods. 9 zákona koncentrácia, ktorá podlieha kontrole úradu podľa ods. 1, musí byť oznámená úradu do 30 pracovných dní odo dňa       a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá z týchto skutočností. 

	Právnym titulom predmetnej koncentrácie je Zmluva zo dňa 03.05.2006. Vzhľadom na to, že podnikateľ Veolia prostredníctvom svojho právneho zástupcu oznámil predmetnú koncentráciu úradu dňa 12.06.2006, úrad konštatuje, že podnikateľ Veolia neporušil vyššie uvedenú povinnosť. 

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

	Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Ako už bolo uvedené vyššie, vlastníkom celej infraštruktúry je podnikateľ SVS a prevádzkovateľom predmetnej infraštruktúry je na základe Zmluvy o nájme podnikateľ SVPS.
	Podnikateľ SVS vlastní 302 verejných vodovodov a celkový počet prevádzkovaných verejných vodovodov je 339. Kostru vodovodov tvorí Stredoslovenská vodárenská sústava, ktorou sa realizuje dodávka vody cez oblastné, skupinové a miestne vodovody.
	Podnikateľ SVS má vo vlastníctve 40 kanalizačných sietí a je prevádzkovaných celkovo 54 kanalizácií.
	Hlavná činnosť SVPS spočíva vo výrobe a dodávkach vody, odkanalizovaní a čistení odpadových vôd v stredoslovenskom regióne.
 
	Účastník koncentrácie, t.j. podnikateľ Veolia v predmetnom oznámení vymedzil nižšie uvedené relevantné trhy, s ktorými sa úrad stotožnil:
-	trh prevádzkovania verejných vodovodov
-	trh prevádzkovania verejných kanalizácií
-	trh dodávky pitnej vody
-	trh odberu odpadových vôd.

Pod pojmom prevádzkovanie verejných vodovodov a kanalizácií treba najmä rozumieť: odber, zachytávanie a úpravu surovej vody, zhromažďovanie, akumuláciu a zabezpečenie dodávky pitnej vody; príjem, odvádzanie a čistenie odpadovej vody; vykonávanie a sledovanie prevádzkovej kontroly kvality vody, odberov surovej vody a pitnej vody ako aj zabezpečenie a vykonávanie odberov a rozborov vzoriek odpadových vôd v súlade s právnymi predpismi; obslužnú, údržbovú a opravárenskú činnosť, vrátane odstraňovania havarijných porúch, núdzového zásobovania pitnou vodou, dispečingu, pohotovostnej služby, likvidácie odpadov, všetko v súlade so všeobecne záväznými právnymi predpismi, vodohospodárskymi rozhodnutiami, hygienickými a prevádzkovými predpismi a poriadkami vzťahujúcimi sa na infraštruktúrny a prevádzkový majetok; meranie spotreby vody, fakturácia, vedenie evidencie a vyberanie vodného a stočného; vedenie prevádzkovo technickej dokumentácie vzťahujúcej sa na činnosť prevádzkovateľa; vedenie účtovnej a ekonomickej agendy , predkladanie prehľadných výsledkov hospodárenia vzťahujúcich sa k činnosti prevádzkovateľa; vedenie vodoprávnej a zmluvnej dokumentácie vzťahujúcej sa k prevádzkovanej infraštruktúre a zabezpečenie dodávateľských vzťahov s odberateľmi a producentmi pripojenými na vodovodnú a kanalizačnú sieť.

	Podľa § 2 písm. a) zákona č. 442/2002 Z.z. o verejných vodovodoch a verejných kanalizáciách a o zmene a doplnení zákona č. 267/2001 Z.z. o regulácii v sieťových odvetviach (ďalej len „zákon o verejných vodovodoch a kanalizáciách“) sa verejným vodovodom rozumie súbor objektov a zariadení slúžiacich verejnej potrebe, umožňujúcich hromadné zásobovanie obyvateľstva a iných odberateľov vodou.
	Podľa § 2 písm. b) zákona o verejných vodovodoch a kanalizáciách sa verejnou kanalizáciou rozumie prevádzkovo samostatný súbor objektov a zariadení slúžiacich verejnej potrebe na hromadné odvádzanie odpadových vôd umožňujúcich neškodný príjem, odvádzanie a spravidla aj čistenie odpadových vôd.
	
Účastník konania podnikateľ Veolia identifikoval relevantný trh prevádzkovania verejných vodovodov a verejných kanalizácií z priestorového hľadiska ako územie Slovenskej republiky. Relevantný trh dodávky pitnej vody a odberu odpadových vôd vymedzil dosahom verejných vodovodov a kanalizácií , ktoré na základe zmluvy prevádzkuje, pretože dodávka pitnej vody a odvádzanie odpadovej vody má charakter sieťového odvetvia, ktorého špecifickosť spočíva v tom, že pitnú vodu a odpadovú vodu možno dodávať/odvádzať iba prostredníctvom určitej distribučnej siete (verejný vodovod/verejná kanalizácia), t.j. územie dodávky pitnej vody a odberu odpadovej vody je z priestorového hľadiska vymedzené v zásade územím Banskobystrického kraja (pre okres Revúca je to len 9 obcí), okresom Prievidza v Trenčianskom kraji. 
Úrad v tejto súvislosti oslovil podnikateľa Veolia prostredníctvom právneho zástupcu listom č. 2971/PMÚ SR/2006 zo dňa 22.06.2006, aby vysvetlil na základe akej skutočnosti bol vymedzený relevantný trh prevádzkovania verejných vodovodov a verejných kanalizácií územím Slovenskej republiky.
	Dňa 14.07.2006 bol úradu doručený list zaevidovaný pod č. 3199/2006, ktorého obsahom bolo aj vysvetlenie k vymedzeniu priestorového relevantného trhu prevádzkovania verejných vodovodov a aj verejných kanalizácií. Podnikateľ Veolia prostredníctvom právneho zástupcu uviedol nasledovné: „Spoločnosť Veolia vychádzala pri priestorovom vymedzení ovplyvneného trhu prevádzkovania verejných vodovodov a verejných kanalizácií na celé územie Slovenskej republiky zo skutočnosti, že prevádzkovateľ vodovodov a kanalizácií nemusí byť zároveň aj ich vlastník, t.j. v zásade môže prevádzkovateľ prevádzkovať verejné vodovody, resp. verejné kanalizácie na celom území Slovenskej republiky, v prípade, že niektorý z majiteľov verejného vodovodu, či kanalizácie prejaví záujem o jeho služby, prípadne prejaví záujem prenajať verejný vodovod, či kanalizáciu. Hoci v konečnom dôsledku pôsobí prevádzkovateľ iba na danom území kde sa predmetný verejný vodovod, či kanalizácia nachádza, jeho možnosť prevádzkovať verejné vodovody a kanalizácie sa na toto územie neobmedzuje.“ 

	 Nakoľko medzi jednotlivými vodárenskými spoločnosťami neexistuje priame prepojenie vodovodov a kanalizácií, t.j. nie je možné aby jednotlivé vodárenské spoločnosti dodávali prostredníctvom svojich verejných vodovodov pitnú vodu od susediacich vodárenských spoločností a na základe toho, že distribučná sieť (verejné vodovody a kanalizácie) je obmedzená len na určité územie, úrad vymedzil relevantný trh prevádzkovania verejných vodovodov a kanalizácií územím Banskobystrického kraja (pre okres Revúca je to len 9 obcí) a okresom Prievidza v Trenčianskom kraji.
	S vymedzením priestorového relevantného trhu dodávky pitnej vody a odberu odpadových vôd sa úrad stotožnil s podnikateľom Veolia.

Veľkosť trhu prevádzkovania verejných vodovodov
	mil. m3	tis. Sk	
2003	38,6	633 853	
2004	35	717 462	
2005	32,3	790 322	

Veľkosť trhu prevádzkovania verejných kanalizácií
	mil.m3	tis. Sk	
2003	30	336 064	
2004	27,8	419 740	
2005	25,8	479 186	

	Vzhľadom na skutočnosť, že priestorové vymedzenie trhu dodávky pitnej vody a odberu odpadových vôd je totožné s vymedzením priestorového trhu prevádzkovania verejných vodovodov a verejných kanalizácií a vzhľadom na to, že trh dodávky pitnej vody/odberu odpadovej vody je územne vymedzený dosahom verejných vodovodov/verejných kanalizácií údaje o veľkosti trhu dodávky pitnej vody sú totožné s údajmi o veľkosti trhu prevádzkovania verejných vodovodov a údaje o veľkosti trhu odberu odpadových vôd sú totožné s údajmi o veľkosti trhu prevádzkovania verejných kanalizácií.

	Vychádzajúc zo skutočnosti, že podnikateľ SVPS má na relevantnom trhu dodávky pitnej vody a trhu odberu odpadových vôd prirodzený monopol, jeho podiel na vyššie uvedených trhoch je 100%. A vzhľadom na skutočnosť, že na trhu prevádzkovania verejných vodovodov a verejných kanalizácií reálne neexistujú konkurenti je podiel podnikateľa SVPS taktiež 100%.

	Pri určovaní veľkosti jednotlivých relevantných trhov vychádzal podnikateľ Veolia z údajov poskytnutých Výskumným ústavom vodného hospodárstva, z údajov podnikateľa SVS.

Dodávatelia
	V prípade realizácie tzv. prevádzkového modelu, kde prevádzkovanie verejných vodovodov a verejných kanalizácií je uskutočňované osobou odlišnou od vlastníka týchto vodovodov a kanalizácií sa za dodávateľa spoločnosti SVPS v tomto prípade dá označiť vlastník verejných vodovodov a verejných kanalizácií, t.j. podnikateľ SVS.

	Na trhu dodávky pitnej vody za najväčšieho dodávateľa vstupov pre výrobu pitnej vody označil účastník konania spoločnosť Slovenský vodohospodársky podnik, štátny podnik.

názov dodávateľa	r.2003 v mil. Sk/%	r. 2004 v mil. Sk/%	r. 2005 v mil. Sk/%	
Slovenský vodohospodársky podnik, š.p.	17/4,23	17/4,52	14/2,90	
  
	Na trhu odberu odpadových vôd bola podnikateľom Veolia za najväčšieho dodávateľa vstupov pre odkanalizovanie odpadovej vody označená spoločnosť Kemifloc Slovakia, s.r.o.

názov dodávateľa	r. 2003 v mil. Sk/%	r. 2004 v mil. Sk/%	r. 2005 v mil. Sk/%	
Kemifloc Slovakia, s.r.o.	2/0,50	2/0,53	1/0,21	

Odberatelia
	Vzhľadom na skutočnosť, že trh prevádzkovania verejných vodovodov a verejných kanalizácií je úzko spojený s trhom dodávky pitnej vody a odberu odpadovej vody, odberatelia uvedení nižšie sú spoloční pre všetky vyššie uvedené ovplyvnené relevantné trhy.

názov odberateľa	%	
Prievidzské tepelné hospodárstvo	1,3	
Fakultná nemocnica s poliklinikou F.D.R.	1,44	
HEINEKEN a.s.	0,95	
Biotika a.s.	0,74	
Smrečina a.s.	0,49	
TAURIS a.s.	0,5	
Hrádok mäsokombinát	0,5	
Nemocnica s poliklinikou VAŠE ZDRAVIE	0,45	
Gemerské mliekarne s.r.o.	0,44	

	Celkový podiel najväčších odberateľov je len 6,81% z tržieb SVPS, čo súvisí s vysokým počtom domácností ako kľúčových klientov, ktorých počet prekračuje 100 tisíc.

	Ceny vodného a stočného sú určované Úradom pre reguláciu sieťových odvetví, pre všetkých podnikateľov v oblasti zásobovania obyvateľstva pitnou vodou, resp. zabezpečujúcich odvádzanie a čistenie odpadových vôd . 	
	
Z informácií, ktoré boli úradu predložené vyplýva, že za posledných päť rokov nedošlo k vstupu významného podnikateľa na predmetné relevantné trhy. 
	Podnikateľ Veolia okrem tejto koncentrácie, plánuje uskutočniť koncentráciu, ktorá spočíva v získaní nepriamej kontroly nad podnikom spoločnosti Podtatranská vodárenská prevádzková spoločnosť, a.s. so sídlom Hraničná 662/17, 058 89 Poprad, IČO: 36 500 968 a ktorá bola úradu oznámená dňa 14.07.2006 a zaevidovaná pod č. 3200/2006.
	Či dôjde v budúcnosti k vstupu iného významného podnikateľa na ovplyvnené relevantné trhy závisí výslovne na vôli vlastníka verejných vodovodov a verejných kanalizácií. Podnikateľ Veolia nemá informácie o tom, že by nejaký iný podnikateľ prejavil záujem o vstup na predmetné relevantné trhy.

	Ako už bolo uvedené vyššie, vstup na vyššie uvedené relevantné trhy môže byť realizovaný výlučne na základe vôle vlastníka vodárenskej infraštruktúry zveriť túto do nájmu a prevádzkovania tretej osobe. 
	Vo všeobecnosti neexistujú žiadne obmedzenia v podobe patentov, výrobno-technických poznatkov a informácií, ktoré by obmedzovali vstup na tento trh.

Dopad na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzených relevantných trhoch k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na relevantných trhoch.

	Vzhľadom na špecifiká vyššie uvedených relevantných trhov, t.j. že na trhu dodávky pitnej vody a odberu odpadovej vody je podnikateľ SVPS v postavení prirodzeného monopolu a vzhľadom na skutočnosť, že 	na trhu prevádzkovania verejných vodovodov a verejných kanalizácií neexistuje reálna konkurencia z dôvodu, že neexistuje možnosť priameho prepojenia medzi jednotlivými vodárenskými spoločnosťami je efektívnosť súťaže na predmetných relevantných trhoch objektívne obmedzená. 
	Účastníci koncentrácie nebudú mať ani vplyv na vývoj cenovej úrovne, nakoľko o cenách, ako je uvedené vyššie, rozhoduje Úrad pre reguláciu sieťových odvetví.

	Na základe vyššie uvedených skutočností úrad dospel k záveru, že koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantných trhoch prevádzkovania verejných vodovodov a verejných kanalizácií a trhoch dodávky pitnej vody a odberu odpadovej vody.

	Podľa § 33 zákona úrad vyzval listom č. 3316/PMÚ SR/2006 zo dňa 27.07.2006 podnikateľa Veolia prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Podnikateľ Veolia sa prostredníctvom právneho zástupcu listom zo dňa 28.07.2006 vyjadril, že súhlasí s podkladmi uvedenými vo výzve úradu a aj so spôsobom ich zistenia a nenavrhuje doplnenie týchto podkladov. 
		 
	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	     Ing. Dušan Valo
					                   	      riaditeľ odboru koncentrácií

						

Rozhodnutie sa doručí:
JUDr. Anton Novák, advokát
Nitschneider & Novák s.r.o.
advokátska kancelária	
Ľubľanská 1
831 02 Bratislava